

**Testament hològraf o testament tancat[[1]](#endnote-1) que institueix hereu/va a qui autoritza a pagar la llegítima en doblers[[2]](#endnote-2)** (article 48 del Decret legislatiu 79/1990)

**Autor: Pere Grimalt Servera**

Jo, .................., amb el document nacional d’identitat núm. .................. (*o l’equivalent si es tracta d’un ciutadà amb nacionalitat diferent a l’espanyola*), resident a .................. des de fa ..................,**[[3]](#endnote-3)**

**Manifest la meva voluntat d’atorgar el testament següent:**

**Clàusula primera**. Nomen hereu/va universal el Sr./Sra. ................ .

**Clàusula segona** (*autorització del testador a l’hereu perquè pugui pagar la llegítima en doblers*).Autoritzo l’hereu/va perquè pugui pagar la llegítima del Sr./Sra. ................ (*identifiqueu la persona legitimària*)**[[4]](#endnote-4)** en doblers encara que no n’hi hagi a l’herència.**[[5]](#endnote-5)**

..............., ....... de/d’................. de ..............

*(signatura del testador/a)*

1. *El testament hològraf ha d’estar completament redactat a mà pel testador, qui l’ha de signar amb expressió del dia, mes i any en que l’atorgui; en canvi, el testament tancat pot ser escrit a mà o per qualsevol mitjà tècnic, inclús pot estar redactat per una tercera persona, però sempre respectant les formalitats previstes als articles 706 i següents del Codi civil.* [↑](#endnote-ref-1)
2. *La quarta falcídia és un dret que tenen els hereus per sol·licitar la reducció de llegats quan la suma dels seus valors fa que els instituïts hereus no rebin (entre tots) almenys la quarta part de l’actiu hereditari líquid. Disposa l’article 38, primer paràgraf, del Decret legislatiu 79/1990, de 6 de setembre, pel qual s’aprova el text refós de la Compilació del dret civil de les Illes Balears (*[*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*): “L'hereu a qui, per raó dels llegats, no quedi lliure la quarta part de l'actiu hereditari líquid, podrà, tret de disposició contrària del testador, reclamar aquesta part. Amb aquesta finalitat es reduiran en la proporció necessària els llegats, i l’hereu els podrà retenir fins que aquella no li hagi estat satisfeta”.*

*Aquest dret només el pot (poden) exercir el primer (els primers) adquirent(s) de l’herència: “Solament podrà exercitar aquest dret l'hereu que primerament adquireixi l'herència” (article 38, segon paràgraf,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*). Per exemple, com se destaca en la doctrina, un substitut vulgar que ha adquirit l’herència sí que podria tenir aquest dret si és el primer que l’adquireix, però no un hereu fideïcomissari, ja que el primer adquirent és l’hereu fiduciari.*

*“Per fixar la falcídia es detrauran les despeses ocasionades per la mort i les d'inventari, així com els deutes i càrregues de l'herència i les llegítimes, fins i tot la de l'hereu que sigui legitimari” (article 39, primer paràgraf,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*). Si l’hereu és a sobre legitimari, l’hereu tindrà dret a la quarta falcídia i a la seva llegítima (article 40, primer paràgraf,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*).*

*També és molt important tenir en compte que, d’acord amb l’article 38, tercer paràgraf,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*, per poder exercir aquest dret, els hereus han de practicar inventari en el termini i la forma preceptuada per a la quarta trebel·liànica (article 29,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*).* [↑](#endnote-ref-2)
3. *Particularitats a tenir en compte segons el testador:*

	* *Si es tracta d’un mallorquí o menorquí que resideix fora de les Illes de Mallorca o de Menorca respectivament, és convenient que especifiqui i justifiqui el seu veïnatge civil.*
	* *Si es tracta d’una persona que no fa més de 10 anys que resideix a l’Illa de Mallorca o a l’Illa de Menorca, s’ha de demanar quin és el seu veïnatge civil: s’ha de recordar sempre que el veïnatge civil no és el que diu el testador o el notari, sinó el que ve determinat per la llei.*
	* *Si es tracta d’un ciutadà espanyol resident a Espanya, s’ha de tenir en compte el que disposa l’article 9.8 del Codi civil:* *“La successió per causa de mort es regeix per la llei nacional del causant en el moment de la defunció, siguin quins siguin la naturalesa dels béns i el país on estiguin. Tanmateix, les disposicions fetes en testament i els pactes successoris ordenats de conformitat amb la llei nacional del testador o del disposador en el moment d’atorgar-lo conserven la validesa encara que sigui una altra la llei que regeixi la successió* [...]”.
	* *Si es tracta d’un mallorquí o menorquí o d’un ciutadà de nacionalitat diferent a l’espanyola subjectes al Reglament (UE) núm. 650/2012 del Parlament Europeu i del Consell, de 4 de juliol de 2012, relatiu a la competència, la llei aplicable, el reconeixement i l'execució de les resolucions, a l'acceptació i l'execució dels documents públics en matèria de successions* mortis causa *i a la creació d'un certificat successori europeu, resulta imprescindible en el primer cas i convenient en el segon, declarar que designen com a llei aplicable a la seva successió la pròpia de les Illes de Mallorca i de Menorca. Tanmateix, aquesta designació pot no ser efectiva; en aquest cas, cal atenir-se a com interpreten els òrgans jurisdiccionals els articles 21, 22, 36 i 38 del Reglament (UE) núm. 650/2012 esmentat.*
	* *Si arran de l’aplicació del Reglament (UE) núm. 650/2012 esmentat, l’aplicació del dret civil de Mallorca i de Menorca respon al fet que resulta, clarament de totes les circumstàncies del cas, que el testador, en el moment d’atorgar el testament, manté un vincle manifestament més estret amb l’Illa de Mallorca o de Menorca malgrat no viure-hi, és molt recomanable exposar-ho al testament. Tanmateix, aquesta explicació pot no ser efectiva; en aquest cas, caldrà atenir-se a com interpreten els òrgans jurisdiccionals els articles 21, 22, 36 i 38 del Reglament (UE) núm. 650/2012 esmentat.* [↑](#endnote-ref-3)
4. *Recordem que a Mallorca i a Menorca, d’acord amb el que disposa l’article 41* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*, els possibles legitimaris són: els fills descendents per naturalesa i els adoptius; els pares per natura o adopció i el cònjuge viudo (aquest darrer, serà legitimari sempre que “[...] en morir el consort, no es trobi separat legalment, ni s’hagin iniciat, per part de cap dels dos cònjuges, els tràmits regulats a tal efecte en la legislació civil de l’Estat […]”.*

*També tenen la consideració de legitimaris els sobrevivents d’una parella estable legalment constituïda d’acord amb la* [*Llei 18/2001*](https://compendium.cat/wp-content/uploads/2023/05/Llei_18_2001_versio-cons.pdf)*, de 19 de desembre, de parelles estables: “Tant en els supòsits de successió testada, com en els d’intestada, el convivent que sobrevisqui al membre de la parella premort té els mateixos drets que la Compilació de dret civil balear preveu al cònjuge vidu” (article 13 de la* [*Llei 18/2001*](https://compendium.cat/wp-content/uploads/2023/05/Llei_18_2001_versio-cons.pdf)*).* [↑](#endnote-ref-4)
5. *A les Illes de Mallorca i de Menorca, la llegítima és* pars bonorum*; això vol dir que “La llegítima atribueix dret a una porció de l’haver hereditari i ha de ser pagada en béns de l’herència. [...]” (primer incís del primer paràgraf de l’article 48,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*). Ara bé, el legislador permet que el testador autoritzi l’hereu perquè la llegítima se pagui en diners, malgrat no n’hi hagi a l’herència: “[...] No obstant, el testador, en tot cas, i l’hereu distribuïdor, si no se’ls hagués prohibit, podran autoritzar el pagament de la llegítima en doblers encara que no n’hi hagi a l’herència”. Per tant, si el testador no diu res, per una part, el legitimari tindrà dret a reclamar una porció dels béns hereditaris, però no diners si no n’hi ha a l’herència; per l’altra, l’hereu no podrà excloure del repartiment dels béns de l’herència al legitimari pagant el que li pertoqui en diners. Evidentment, l’hereu i el legitimari se poden posar d’acord de com ha de rebre aquest darrer el que li correspon per llegítima al marge del que hagi autoritzat o no el testador.*

*Aquesta facultat del testador de commutar la llegítima* pars bonorum *per doblers entenc, juntament amb altres autors, que s'estén a qualsevol llegítima (la llei no distingeix entre legitimaris, amb la qual cosa el testador també pot ordenar el pagament en doblers de la llegítima del cònjuge viudo o del sobrevivent de la parella estable constituïda d’acord amb el que preveu la* [*Llei 18/2001*](https://compendium.cat/wp-content/uploads/2023/05/Llei_18_2001_versio-cons.pdf)*.*

*Si el testador autoritza l’hereu perquè pagui la llegítima en doblers:*

*L’hereu disposa d’un any (si la llegítima no supera un terç del cabal hereditari) o de dos anys (si supera aquest terç) per comunicar al legitimari que ha optat per pagar la llegítima en diners: “La decisió de pagament en metàl·lic només produirà efectes si es comunica fefaentment als legitimaris en el termini d’un any des de l’obertura de la successió. [...]” (article 48, primer incís del paràgraf quart,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*).*

*Comunicada en el termini i la forma escaients la decisió de pagar la llegítima en diners, l’hereu disposa d’un any (si la llegítima no supera un terç de l’herència) o de dos anys (si supera aquest terç) per pagar-la: “El pagament s’efectuarà dins de l’any següent a la comunicació, si la llegítima no supera la tercera part de l’herència, i en el termini de dos anys, en cas contrari” (article 48, segon incís del paràgraf quart,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*).*

*Transcorreguts els terminis prevists a l’article 48, segon incís del paràgraf quart, CDCIB, sense que l’hereu hagi procedit al pagament de la llegítima, el legitimari en podrà reclamar el pagament: “Transcorreguts els terminis indicats sense que s’hagi efectuat el pagament en metàl·lic de la llegítima, el legitimari podrà reclamar-ne judicialment el pagament o complement, i la demanda es podrà anotar al Registre de la Propietat” (article 48, paràgraf cinquè,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*). S'ha d’observar que el dret del legitimari és el de reclamar els doblers, no béns de l’herència.*

*Nota: aquest formulari s’ha elaborat gràcies a la col·laboració de la Universitat de les Illes Balears i el Govern de les Illes Balears. L’autor ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció,* *atès que es tracta d’un model creat per al foment del català a l’àmbit del dret.**29E5MV94* [↑](#endnote-ref-5)